62.		Zmluva o vkladovom účte (§ 716 a nasl. OZ)
Zmluvné strany
1.	Komunálna banka, a.s., Veľká okružná č. 79, 010 01 Žilina, IČO, DIČ, IČ DPH
zastúpená Ing. Jánom Neveselým, vedúcim pobočky Žilina 1
zapísaná v obchodnom registri Okresného súdu v Žiline odd., vo vl. č. .................................
(ďalej len „banka“)
2.	Peter Biely, bytom Wolkerova ul. č. 11, 010 01 Žilina, IČO, DIČ, IČ DPH
osvedčenie o živnostenskom podnikaní reg. č. ...............................
(ďalej len „klient“)
uzatvárajú 
zmluvu o vkladovom účte
na dobu určitú takto:
Čl. I
Predmet zmluvy
1.	Banka zriaďuje pre klienta účet č. ................................... pre nižšie uvedený vklad.
2.	Klient sa zaväzuje uložiť na tento účet odo dňa podpisu zmluvy, teda od 16. 9. 2023 vklad vo výške 30 000 € (slovom tridsaťtisíc eur) a tento vklad ponechať na účte jeden mesiac od dátumu zloženia, t. j. do 15. 10. 2023 vrátane jeho využitia bankou.
Čl. II
Trvanie zmluvy
Zmluva sa uzatvára na dobu piatich rokov odo dňa jej podpisu.
Čl. III
Práva a povinnosti zmluvných strán
1.	Klient sa zaväzuje neznížiť zostatok na účte po dobu trvania vkladu pod minimálnu čiastku 333 € (slovom tristotridsaťtri eur).
2.	Klient sa zaväzuje vybrať vklad najskôr v deň 15. 10. 2024 (ďalej len „deň splatnosti vkladu“).
3.	Banka sa zaväzuje zaplatiť klientovi pri dodržaní podmienok tejto zmluvy úrok vo výške 10 %, ktorý bude vyúčtovaný klientovi v deň splatnosti vkladu a po odpočítaní dane z príjmov bude pripisovaný k istine.
4.	Banka sa zaväzuje, že v deň splatnosti vkladu naloží s vkladom podľa jednej písomnej dispozície klienta, ktorú klient odovzdá pobočke banky najneskôr v sedemdňovej dispozičnej lehote, ktorá zahrnuje deň splatnosti vkladu a 6 nasledujúcich kalendárnych dní. Prvá dispozičná lehota od uzavretia zmluvy končí dňom 21. 10. 2024.
5.	Ak klient v dispozičnej lehote vklad nevyberie alebo nedá banke inú písomnú dispozíciu, ako má byť s vloženými prostriedkami naložené, zmluva sa automaticky obnovuje s účinnosťou odo dňa splatnosti vkladu za rovnakých podmienok, ktoré boli touto zmluvou, prípadne jej nasledujúcimi dodatkami dojednané.
6.	Banka je povinná mesačne informovať klienta výpisom o stave peňažných prostriedkov na účte a po každom pohybe. Výpisy budú zasielané poštou na adresu klienta, uvedenou v záhlaví tejto zmluvy.
Čl. IV
Ukončenie platnosti zmluvy
Platnosť zmluvy končí:
a)	posledným dňom splatnosti vkladu, ktorý nasleduje po uplynutí piatich rokov odo dňa podpisu zmluvy,
b)	dňom výberu celého vkladu,
c)	dňom, ku ktorému sa minimálny vklad zníži pod čiastku 333 €.
Čl. V
Záverečné ustanovenia
1.	Otázky, ktoré nie sú touto zmluvou výslovne upravené, sa riadia ustanoveniami § 716 a nasl. Obch. zákonníka v platnom znení a ďalej podmienkami Komunálnej banky, a.s. pre vedenie vkladových účtov na dobu určitú, ktoré sú nedeliteľnou súčasťou tejto zmluvy.
2.	Pokiaľ nebude zostatok vkladu klienta do jedného mesiaca po skončení platnosti zmluvy klientom vybratý, prevedie banka celý zostatok na neúročný účet, na ktorom povedie prostriedky až do uplynutia štvorročnej premlčacej doby.
3.	Nedeliteľnou súčasťou tejto zmluvy je podpisový vzor s vlastnoručným podpisom klienta.
4.	Zmluva sa vyhotovuje vo dvoch vyhotoveniach, po jednom pre každú zmluvnú stranu.
5.	Zmluva nadobúda platnosť dňom súčasného podpisu zmluvnými stranami a účinnosť dňom uloženia vkladu na účet.
Žilina 15. 9. 2023	podpisy zmluvných strán
Príloha – Podmienky Komunálnej banky, a .s. pre vedenie vkladových účtov
Poznámka
Rovnako ako zmluva o bežnom účte, aj zmluva o vkladovom účte je absolútnym obchodom a zriaďovateľom účtu môže byť iba banka. Majiteľom účtu, teda klientom banky, však môže byť ktorákoľvek fyzická alebo právnická podnikajúca i nepodnikajúca osoba.
Podstatnými náležitosťami zmluvy sú:
a)	záväzok banky zriadiť tento účet pre jeho majiteľa; táto zmluva sa v praxi uzatvára pre tzv. termínované vklady, ktoré spravidla bývajú týždenné, mesačné, prípadne dlhšie;
b)	záväzok majiteľa účtu vložiť na účet peňažné prostriedky vo výške uvedenej v zmluve a prenechať ich na využitie banke. Tým sa tento účet výrazne odlišuje od bežného účtu najmä z hľadiska možnosti dispozície vkladateľa s vloženými prostriedkami. Práve preto, že ide o vklad termínovaný, je klient oprávnený s týmito prostriedkami disponovať len v dohodnutom termíne a vo zvyšnej dobe slúžia tieto prostriedky na podnikateľskú činnosť banky;
c)	určenie meny, v ktorej bude účet zriadený; ak zmluva určenie meny neobsahuje, zo zákona platí, že sa účet zriaďuje v slovenskej mene;
d)	záväzok banky platiť z peňažných prostriedkov na účte úroky. Stanovenie konkrétnej výšky úroku však už podstatnou náležitosťou zmluvy nie je, pretože, ak nie je táto výška konkrétnej úrokovej sadzby dohodnutá v zmluve, je banka povinná platiť úroky vo výške stanovenej zákonom alebo na základe zákona, inak úroky v obvyklej výške s prihliadnutím k dĺžke doby, počas ktorej boli peňažné prostriedky na účte viazané. Je pochopiteľné, že v prevažnej väčšine prípadov je úroková sadzba nedeliteľnou súčasťou zmluvy. Táto úroková sadzba sa, samozrejme, nedojednáva individuálne pri každom zakladanom účte, ale je stanovená obchodnými podmienkami banky pre danú dobu trvania vkladu pre všetky rovnaké obchodné prípady. Úroky sú splatné po uplynutí lehoty, počas ktorej sú peňažné prostriedky na účte viazané, alebo po účinnosti výpovede zmluvy. Zmluva môže stanoviť, že úroky, na ktoré vzniklo majiteľovi účtu právo, sa pripočítavajú k istine, a tým sa úročená čiastka vkladu a samozrejme úrok, zvyšujú.
Vzhľadom na to, že v danom prípade ide o termínovaný vklad, musí byť lehota, počas ktorej môže vkladateľ v priebehu trvania vkladu s uloženými peňažnými prostriedkami disponovať, v zmluve pevne stanovená. Dispozičná lehota môže byť daná určitým jedným konkrétnym dňom v týždni, napr. pondelkom (čo sa uplatňuje pri týždenných termínovaných vkladoch) alebo konkrétnym dátumom dispozície, a prípadne ešte určeným počtom nasledujúcich dní, čo je typické pre mesačné termínované vklady.
Doba, na ktorú sa dojednáva zmluva o vkladovom účte, nie je podstatnou náležitosťou. Zmluvy sú však zásadne uzatvárané na dobu určitú, ktorá je spravidla dlhšia pri vkladoch, pri ktorých je viazanosť vkladu dlhšia.
Napriek tomu, že je vklad termínovaný, má majiteľ účtu právo dať banke písomný príkaz k dispozícii s prostriedkami na účte aj pred dohodnutým termínom dispozície. V tomto prípade si však musí uvedomiť, že jeho nárok na úroky zaniká. Zmluva môže stanoviť, že majiteľ účtu nie je oprávnený disponovať s prostriedkami na účte pred uplynutím dohodnutej doby.
Po uplynutí doby, na ktorú bola zmluva uzatvorená, alebo účinnosťou výpovede zmluvy majiteľom účtu, je banka povinná vyplatiť uvoľnené prostriedky majiteľovi účtu alebo po uplynutí lehoty, stanovenej v zmluve ich previesť na jeho účet v inej banke. Pred vyplatením prostriedkov majiteľovi účtu alebo ich prevedením na účet v inej banke, uloží banka pochopiteľne tieto prostriedky na neúročnom účte.
Pri uzatváraní zmluvy o účte s bankou je preto vecou osoby, ktorá chce účet zriadiť, aby uvážila formu účtu. Bežný účet umožňuje majiteľovi účtu voľnú dispozíciu s peňažnými prostriedkami, ktoré sú na tomto účte uložené. Pri vkladovom účte je jeho dispozícia obmedzená, ale úrokovanie prostriedkov je pre majiteľa účtu výrazne priaznivejšie. Je prirodzene potrebné počítať s tým, a to platí ako pre bežné účty, tak aj pre vkladové účty, že v priebehu trvania vkladového vzťahu sa pôvodne dojednaná výška úrokovej sadzby podľa konkrétnych obchodných podmienok banky môže meniť, a to zásadne smerom dolu.
Podmienkou platnosti zmluvy o vkladovom účte je vždy jej písomná forma.